CELEX: 52015PC0381
Language: sl
Date: 2015-07-31
Title: Predlog SKLEP SVETA o stališču Evropske unije glede poslovnika Odbora SGP, predvidenega v Vmesnem sporazumu, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani

EVROPSKA KOMISIJA
            Bruselj, 31.7.2015
            COM(2015) 381 final
            2015/0166(NLE)
            Predlog
            SKLEP SVETA
            o stališču Evropske unije glede poslovnika Odbora SGP, predvidenega v Vmesnem sporazumu, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               15. januarja 2009 je bil podpisan Vmesni sporazum, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko, ki jo trenutno tvori Republika Kamerun, na drugi strani, ki se začasno uporablja od 4. avgusta 2014. 
            
            
               Člen 92 navedenega sporazuma ustanavlja Odbor SGP, ki je odgovoren za upravljanje vseh področij, zajetih v sporazumu, in izvajanje vseh nalog, navedenih v sporazumu.
            
            
               Člen 92 določa tudi, da se pogodbenici dogovorita o sestavi, organizaciji in delovanju Odbora SGP.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Predlog vključuje osnutek sklepa Sveta Evropske unije o določitvi stališča Evropske unije, ki temelji na členu 218(9) Pogodbe o delovanju Evropske unije. V preteklosti so bili sprejeti podobni sklepi za sprejetje poslovnikov v okviru drugih sporazumov o gospodarskem partnerstvu.
            
            
               Temu sklepu Sveta je priložen osnutek sklepa, ki naj bi ga sprejel Odbor SGP na eni od prihodnjih sej, ter osnutek poslovnika Odbora SGP. Obe pogodbenici sta poslovnik potrdili in parafirali na ustanovni seji Odbora SGP, ki je potekala 11. in 12. maja 2015 v Bruslju.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               Obveznost določitve poslovnika je predvidena v Vmesnem sporazumu. Pogodbenici sporazuma sta po predhodnem posvetovanju potrdili in parafirali besedilo poslovnika, in sicer na ustanovni seji Odbora SGP, ki je potekala 11. in 12. maja 2015 v Bruslju.
            
            
               Ocena učinka tega predloga ni bila opravljena, ker ta pobuda nima neposrednih gospodarskih, socialnih ali okoljskih učinkov.
            
            
               4.PRORAČUNSKE POSLEDICE
            
            
               Finančne posledice so omejene na upravne odhodke.
            
            
               2015/0166 (NLE)
            
            
               Predlog
            
            
               SKLEP SVETA
            
            
               o stališču Evropske unije glede poslovnika Odbora SGP, predvidenega v Vmesnem sporazumu, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko
                  1
                na drugi strani
            
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in Pogodbe o delovanju Evropske unije, zlasti členov 207 in 209 ter člena 218(9) Pogodbe,
            
         
         
            
               ob upoštevanju Sklepa Sveta 2009/152/ES o podpisu in začasni uporabi Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani
                  2
               ,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)15. januarja 2009 je bil podpisan Vmesni sporazum, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, ki se začasno uporablja od 4. avgusta 2014.
            
            
               (2)Člen 92 navedenega sporazuma ustanavlja Odbor SGP, ki je odgovoren za upravljanje sporazuma in izvajanje vseh nalog, navedenih v sporazumu.
            
            
               (3)Člen 92 določa, da se pogodbenici dogovorita o sestavi, organizaciji in delovanju Odbora SGP.
            
            
               (4)Evropska unija bi morala določiti stališče, ki ga bo zastopala v zvezi s sprejetjem poslovnika Odbora SGP −
            
            
               SPREJEL NASLEDNJI SKLEP:
            
            
               Člen 1
            
            
               Stališče Evropske unije glede sprejetja sklepa Odbora SGP o njegovem poslovniku, predvidenega v Vmesnem sporazumu, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, temelji na osnutku sklepa Odbora SGP, ki je priložen temu sklepu.
            
            
               Manjše spremembe osnutka sklepa, ki ne vključujejo bistvenih sprememb, se lahko sprejmejo brez nadaljnjih sklepov Komisije ali Sveta.
            
            
               Člen 2
            
            
               Sklep Odbora SGP se po sprejetju objavi v Uradnem listu Evropske unije.
            
            
               Člen 3
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Trenutno in za namene Vmesnega sporazuma, ki vodi k sporazumu o gospodarskem partnerstvu, pogodbenico Srednjo Afriko tvori Republika Kamerun, ki je edina država, ki je doslej podpisala in ratificirala sporazum.
               
               
                  
                     (2)
                  UL L 57, 28.2.2009, str. 1.
               
            
      
    ---documentbreak--- 
      
         
               EVROPSKA KOMISIJA
            Bruselj, 31.7.2015
            COM(2015) 381 final
            PRILOGA
            k
            Sklepu Sveta
            o stališču Evropske unije glede poslovnika Odbora SGP, predvidenega v Vmesnem sporazumu, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani
            
               
         
         
            
               PRILOGA
            
            
               SKLEP št. …/2015 ODBORA SGP z dne …,
            
            
               ustanovljenega z Vmesnim Sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, o sprejetju poslovnika Odbora SGP
            
            
               ODBOR SGP JE – 
            
            
               ob upoštevanju Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (v nadaljnjem besedilu: Sporazum), ki je bil podpisan v Bruslju 15. januarja 2009 in se začasno uporablja od 4. avgusta 2014, 
            
            
               ob upoštevanju dejstva, da ob pogojih navedenega sporazuma in tega sklepa pogodbenico Srednjo Afriko tvori Republika Kamerun,
            
            
               ob upoštevanju člena 92 Sporazuma glede Odbora SGP, 
            
            
               ker Sporazum določa, da se pogodbenici dogovorita o sestavi, organizaciji in delovanju Odbora SGP – 
            
            
               SKLENIL: 
            
            
               Člen 1
            
            
               Poslovnik Odbora SGP je določen v Prilogi. 
            
            
               Poslovnik ne posega v posebna pravila iz Sporazuma ali pravila, ki jih sprejme Odbor SGP. 
            
            
               Člen 2
            
            
               Ta sklep začne veljati na dan podpisa. 
            
            
               V …., …
            
            
                     
                        Za Republiko Kamerun 
                     
                  
                  
                     
                        Za Evropsko unijo
                     
                  
               
               PRILOGA
            
            
               POSLOVNIK ODBORA SGP,
            
            
               ustanovljenega z Vmesnim Sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani
            
         
         
            
               POGLAVJE I:
            
            
               SPLOŠNE DOLOČBE
            
            
               Člen 1
            
            
               Naloge Odbora SGP
            
            
               Odbor SGP je odgovoren za upravljanje vseh področij, zajetih v Sporazumu, in izvajanje vseh nalog, navedenih v Sporazumu.
            
            
               Naloge Odbora SGP so zlasti: 
            
            
               1.Na področju trgovine: 
            
            
               a.nadzirati in zagotavljati ustrezno izvajanje in uporabo določb Sporazuma. V ta namen mora Odbor preučiti in priporočati prednostna področja sodelovanja; 
            
            
               b.ocenjevati rezultate, dosežene v okviru Sporazuma, in po potrebi izboljšati določbe Sporazuma; 
            
            
               c.sprejeti vse potrebne ukrepe za preprečitev in/ali rešitev sporov, ki izhajajo iz razlage ali uporabe Sporazuma; 
            
            
               d.spremljati razvoj in regionalno povezovanje ter gospodarske in trgovinske odnose med pogodbenicama; 
            
            
               e.spremljati in ocenjevati učinek izvajanja Sporazuma na trajnostni razvoj obeh pogodbenic; 
            
            
               f.razpravljati o ukrepih, namenjenih spodbujanju trgovine, naložb in poslovnih priložnosti med pogodbenicama, in izvajati take ukrepe; 
            
            
               g.razpravljati o vseh vprašanjih, ki zadevajo Sporazum, in vseh drugih vprašanjih, ki bi lahko otežila doseganje ciljev Sporazuma. 
            
            
               2.Na področju razvojnega sodelovanja: 
            
            
               a.zagotavljati uporabo določb v zvezi z razvojnim sodelovanjem, ki spadajo na zadevno področje uporabe Sporazuma;
            
            
               b.spremljati in z drugimi partnerji usklajevati izvajanje določb o sodelovanju iz Sporazuma;
            
            
               c.redno pregledovati prednostne naloge na področju sodelovanja, določene v Sporazumu, in po potrebi oblikovati priporočila glede vključitve novih prednostnih nalog;
            
            
               d.nadzirati izvajanje skupnih smernic, priloženih Sporazumu.
            
            
               POGLAVJE II
            
         
         
            
               ORGANIZACIJA
            
            
               Člen 2
            
            
               Sestava in predsedstvo
            
            
               1.Odbor SGP sestavljajo predstavniki Evropske unije na eni strani in predstavniki Republike Kamerun na drugi strani, na ministrski ravni ali ravni visokih uradnikov. 
            
            
               2.Sklic na „pogodbenici“ v poslovniku je v skladu z definicijo iz člena 95 Sporazuma. 
            
            
               3.Odboru izmenično za 12 mesecev predsedujeta predstavnik Evropske unije in predstavnik Republike Kamerun. Obdobje prvega predsedovanja se začne na dan prve seje Odbora in konča 31. decembra naslednje leto. Prvo predsedovanje pripada predstavniku Republike Kamerun. 
            
            
               Člen 3
            
            
               Opazovalci 
            
            
               1.Predstavniki Komisije Ekonomske in monetarne skupnosti centralne Afrike (CEMAC) in generalnega sekretariata Gospodarske skupnosti centralnoafriških držav (CEEAC) so vabljeni, da se udeležijo sej Odbora SGP kot opazovalci.
            
            
               2.Pogodbenici lahko na seje Odbora SGP kot opazovalce povabita predstavnike civilne družbe in zasebnega sektorja ter strokovnjake in druge osebe po svoji izbiri. 
            
            
               3.Odbor SGP lahko za kateri koli del seje, v katerem se obravnavajo občutljive zadeve ali sprejemajo sklepi Odbora SGP, določi, da je zaprt za opazovalce.
            
            
               Člen 4
            
            
               Sekretariat
            
            
               Evropska komisija in Republika Kamerun izmenično opravljata funkcijo sekretarja Odbora SGP za obdobje 12 mesecev. To obdobje sovpada z obdobjem izmeničnega predsedovanja Odboru SGP. 
            
            
               Člen 5
            
            
               Pododbori
            
            
               Za učinkovito izvajanje svojih pristojnosti lahko Odbor ustanovi pododbore, ki delujejo pod njegovo pristojnostjo in so zadolženi za obravnavo posebnih vprašanj v okviru Sporazuma. V ta namen Odbor določi sestavo in naloge zadevnih pododborov.
            
            
               POGLAVJE III
            
            
               DELOVANJE
            
            
               Člen 6
            
         
         
            
               Sklepi in priporočila
            
            
               1.Odbor SGP sprejema sklepe in priporočila s soglasjem. 
            
            
               2.Odbor SGP lahko kakršno koli splošno vprašanje, ki se pojavi v okviru Sporazuma in je v interesu držav AKP in Evropske unije (EU), naslovi na Svet ministrov AKP-EU, kakor je opredeljen v členu 15 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum iz Cotonouja). 
            
            
               3.V obdobju med posameznimi sejami lahko Odbor SGP sprejema sklepe ali priporočila s pisnim postopkom, če se pogodbenici tako dogovorita. Pisni postopek pomeni izmenjavo not med pogodbenicama. 
            
            
               4.Sklepi in priporočila se naslovijo „Sklep“ oziroma „Priporočilo“, naslovu pa sledijo zaporedna številka, datum sprejetja in opis predmeta urejanja. V vsakem sklepu je določen datum njegovega začetka veljavnosti. 
            
            
               5.Sklepe in priporočila, ki jih sprejme Odbor SGP, overita predstavnik Evropske komisije v imenu pogodbenice Evropske unije in predstavnik Republike Kamerun. 
            
            
               6.Sklepi in priporočila se pošljejo pogodbenicama kot dokumenti Odbora SGP. 
            
            
               Člen 7
            
            
               Korespondenca
            
            
               1.Vsa korespondenca, namenjena Odboru SGP, se naslovi na sekretarja Odbora. 
            
            
               2.Sekretar zagotovi, da se korespondenca, naslovljena na Odbor SGP, posreduje predsedniku Odbora in po potrebi razpošlje kot dokumentacija iz člena 10 tega poslovnika kontaktni točki vsake pogodbenice, kot je določeno v členu 92 Sporazuma. 
            
            
               3.Korespondenco predsednika Odbora SGP sekretar pošlje kontaktni točki vsake pogodbenice in jo po potrebi razpošlje drugim članom Odbora SGP kot dokumentacijo iz člena 10 tega poslovnika. 
            
            
               Člen 8
            
            
               Seje
            
            
               1.Odbor SGP se sestaja redno, najmanj enkrat letno, in lahko skliče izredne seje, kadar to zahtevajo okoliščine, če se pogodbenici tako dogovorita. 
            
            
               2.Pogodbenici skupaj določita kraj in datum vsake seje Odbora SGP. 
            
            
               3.Seje Odbora SGP skliče pogodbenica, ki predseduje Odboru, po posvetovanju z drugo pogodbenico.
            
            
               4.Vabila se udeležencem pošljejo najpozneje 15 dni pred vsako sejo. 
            
            
               Člen 9
            
            
               Delegacije
            
         
         
            
               Predsednik Odbora je pred vsako sejo obveščen o načrtovani sestavi delegacij Evropske unije, Republike Kamerun in opazovalcev.
            
            
               Člen 10
            
            
               Dokumentacija
            
            
               Kadar razprave Odbora SGP temeljijo na pisnih spremljajočih dokumentih, sekretar te dokumente oštevilči in razpošlje kot dokumentacijo Odbora SGP najpozneje 14 dni pred začetkom seje. 
            
            
               Člen 11
            
            
               Dnevni red sej
            
            
               1.Sekretar Odbora SGP pripravi začasni dnevni red vsake seje na podlagi predlogov pogodbenic. Najpozneje 15 dni pred začetkom seje ga pošlje kontaktni točki vsake pogodbenice. 
            
            
               2.Začasni red vsebuje točke, za katere je sekretar najpozneje 21 dni pred začetkom seje prejel prošnjo za uvrstitev na dnevni red , vendar se točke uvrstijo na začasni dnevni red samo, če je sekretar najpozneje na dan razpošiljanja dnevnega reda prejel spremljajoče dokumente. 
            
            
               3.Odbor SGP sprejme dnevni red na začetku vsake seje. Če se pogodbenici strinjata, se na dnevni red lahko uvrstijo tudi točke, ki niso bile uvrščene na začasni red. 
            
            
               4.Predsednik Odbora SGP lahko v soglasju s pogodbenicama na sejo povabi strokovnjake, da se pridobijo informacije o določenih temah.
            
            
               5.Sekretar lahko v soglasju s pogodbenicama skrajša roke iz odstavkov 1 in 2, da se upoštevajo zahteve posamezne zadeve. 
            
            
               Člen 12
            
            
               Zapisnik
            
            
               1.Ob zaključku vsake seje se pripravi izvleček sklepov, ki ga podpišejo člani Odbora SGP.
            
            
               2.Sekretar najpozneje v enem mesecu pripravi osnutek zapisnika seje.
            
            
               3.V zapisniku se praviloma povzame vsaka točka dnevnega reda in po potrebi navede naslednje:
            
            
               (a)dokumenti, predloženi Odboru SGP; 
            
            
               (b)izjave, za katerih vnos so zaprosili člani Odbora SGP, 
            
            
               (c)sprejeti sklepi, dana priporočila, dogovorjene izjave in sprejete sklepne ugotovitve o posameznih točkah. 
            
            
               4.Zapisnik vključuje tudi seznam udeležencev seje Odbora SGP, kot tudi seznam članov delegacij, ki so jih spremljale, in seznam opazovalcev.
            
         
         
            
               5.Pogodbenici v roku dveh mesecev od dne seje pisno potrdita zapisnik. Po potrditvi sekretar podpiše dva izvoda zapisnika, vsaka od pogodbenic pa prejme po en verodostojen izvod izvirnika.
            
            
               Člen 13
            
            
               Obveščanje javnosti
            
            
               1.Če pogodbenici ne določita drugače, seje Odbora SGP niso javne.
            
            
               2.Vsaka pogodbenica se lahko odloči za objavo sklepov Odbora SGP v svojem uradnem glasilu.
            
            
               POGLAVJE IV
            
            
               KONČNE DOLOČBE
            
            
               Člen 14
            
            
               Jezikovna ureditev
            
            
               1.Delovni jeziki Odbora SGP so uradni jeziki, skupni pogodbenicama.
            
            
               2.Razprave ter sklepi in priporočila Odbora SGP temeljijo na dokumentih in predlogih, pripravljenih v enem od jezikov iz odstavka 1. 
            
            
               Člen 15
            
            
               Stroški
            
            
               1.Vsaka pogodbenica krije svoje stroške udeležbe na sejah Odbora SGP, in sicer stroške osebja, potne stroške in stroške bivanja ter poštne in telekomunikacijske stroške. 
            
            
               2.Stroške, povezane z organizacijo sej in razmnoževanjem dokumentov, krije pogodbenica, ki je gostiteljica seje.
            
            
               3.Stroške tolmačenja na sejah ter prevajanja sklepov in priporočil v delovne jezike Odbora SGP krije pogodbenica, ki je gostiteljica seje. Stroške tolmačenja in prevajanja sklepov in priporočil v druge uradne jezike Evropske unije krije pogodbenica Evropska unija.
            
            
               Člen 16
            
            
               Spremembe poslovnika
            
            
               Ta poslovnik se lahko spremeni s sklepom Odbora SGP v skladu s členom 6(1).